作者:白居易
標題:贖雞
內容:清晨臨江望，水禽正喧繁。鳧雁與鷗鷺，遊颺戲朝暾。適有鬻雞者，挈之來遠村。飛鳴彼何樂，窘束此何冤。喔喔十四雛，罩縛同一樊。足傷金距縮，頭搶花冠翻。經宿廢飲啄，日高詣屠門。遲回未死間，饑渴欲相吞。常慕古人道，仁信及魚豚。見茲生惻隱，贖放雙林園。開籠解索時，雞雞聽我言。與爾鏹三百，小惠何足論。莫學銜環雀，崎嶇謾報恩。